用林侄韵賦雪
作者：蘇轍
朝代：宋

paragraphs: 密雪來何晚，窮冬候欲差。
投空落細米，布地凈平沙。
繚繞飛相著，重仍積暗加。
雨微花破碎，風細脚傾斜。
次第來如摻，冥濛墮不嘩。
燖鵝吹勁鞴，秀葦拂輕淚。
畫字飄還沒，團毬暖旋窊。
出鹽東海若，鍊石古皇媧。
翻簸騰歸騎，紛飄集晚鴉。
庭梅辨紅萼，壠麥覆黄芽。
撥砌求新藥，尋蹤射伏䴥。
埋樓平盡脊，集樹短留槎。
亂下曾何擇，平鋪欲盡遮。
欺貧寒入褐，惱客重添車。
積素聊成燭，烹甘强試茶。
病僧添曉鉢，老令放晨衙。
融液曾何有，鮮明竟不奢。
積多還避井，化早發從畬。
溜滴檐垂箸，行觀逕轉蛇。
誰能相就醉，都市酒容賒。